Leeds

Leeds on noin  asukkaan kaupunki (city) ja metropolihallintopiiri (metropolitan borough) West Yorkshiren metropolikreivikunnassa Pohjois-Englannissa. Se sijaitsee Airejoen varrella, noin 48 kilometriä Manchesterista koilliseen. Leeds muodostaa viereisen Bradfordin kaupungin kanssa metropolialueen, jonka alueella asuu yli 2,1 miljoonaa ihmistä. Hallintopiiriin kuuluu Leedsin kaupungin lisäksi Morleyn, Pudseyn, Horsforthin, Garforthin, Kippaxin ja Rothwellin kaupungit sekä maaseutua ja metsää.

 Historia 
Leeds mainitaan jo Englannin vanhimmassa maakirjassa Domesday book vuodelta 1086. Keskiajalla se oli maatalouskaupunki. Tudorien aikana siitä kehittyi merkittävä kauppapaikka ja tekstiiliteollisuuden keskus. 1800-luvulla rakennettiin kanavia ja kaupunki teollistui. 

 Liikenne 
Leeds sijaitsee lähellä Englannin maantieteellistä keskipistettä. Moottoritie M1 yhdistää sen Lontooseen ja M62 länsirannikon Liverpooliin ja itärannikon Hulliin.

Rautateitse pääsee Lontooseen ja Southamptoniin etelässä, Birminghamiin Keski-Englannissa, Newcastleen Pohjois-Englannissa ja Edinburghiin Skotlannissa. Rautatieasemalla on 17 laituria.

Lentoasema sijaitsee lähellä Yeadonia kaupungin luoteispuolella. Leedsistä on myös suora junayhteys Manchesterin lentoasemalle.

 Väestö 
Leeds on Britannian kolmanneksi suurin kaupunki ja Birminghamin jälkeen toiseksi suurin paikallishallintoalue. Sen asukasluku vuoden 2021 väestönlaskennan mukaan on noin 812 000. Kymmenen vuotta aiemmin asukasluku oli ollut 751 000. Väestönkasvu oli ollut 8,1 prosenttia, kun Englannin ja Walesin väestönkasvu oli ollut samalla ajalla 6,3 prosenttia. Yorkshiren ja Humberin alueella Leedsia nopeampaa olivat kasvaneet vain Selby ja Wakefield.

Leedsin asukkaista noin 667 400 eli 82,2 prosenttia on syntynyt vuoden 2021 tilastojen mukaan Englannissa. Kymmenen vuotta aiemmin osuus oli suurempi, vaikka kokonaismäärä olikin ollut pienempi. Pakistanissa ja Intiassa syntyneitä oli 1,3 prosenttia, Puolassa 1,2 prosenttia ja Skotlannissa 1,1 prosenttia. Vuonna 2021 valkoisiksi identifioitui 79,0 prosenttia, aasialaisiksi 9,7 prosenttia ja mustiksi 5,6 prosenttia.

Nuoremmissa ikäpolvissa entinen monimuotoisuus on suurempaa, ja vuonna 2020 noin viidesosa oppilaista puhui englantia toisena kielenä. Yleisimmät äidinkielet englannin jälkeen olivat urdu, puola, romania, arabia ja pandžabi.

Kristinusko oli vuonna 2021 Leedsin suurin uskonto. Sitä kannatti 42,3 prosenttia asukkaista. Vuonna 2011 kristityiden osuus oli ollut vielä 55,9 prosenttia. Uskonnottomien osuus oli samaan aikaan noussut 11,9 prosenttiyksikköä 40,2 prosenttiin. Muslimien osuus oli noussut 5,4 prosentista 7,8 prosenttiin. Sikhejä leedsiläisistä oli 1,2 prosenttia, hinduja 1,1 prosenttia, juutalaisia 0,8 prosenttia ja buddhalaisia 0,4 prosenttia.

 Kulttuuri 
Leeds on Lontoon lisäksi ainoa englantilainen kaupunki, jossa toimii sekä ooppera että baletti. Kaupungissa järjestetään vuosittain rock- ja indiemusiikkiin erikoistunut Reading & Leeds -festivaali sekä kansainvälinen elokuvafestivaali. Tunnettuja yhtyeitä Leedsistä ovat Kaiser Chiefs, Whitesnake ja Soft Cell.

 Koulutus 
Kaupungissa toimii kaksi yliopistoa. University of Leedsissä on noin 30 500 päätoimista opiskelijaaUniversity of Leeds  ja Leeds Beckett Universityssä noin 26 000 opiskelijaa.

Urheilu 
Leedsillä on myös oma jalkapallojoukkue Leeds United, joka pelaa Englannin Valioliigassa.

 Lähteet 


Aiheesta muualla

*
Luokka:Seulonnan keskeiset artikkelit